भारतीय जनता पार्टी से निलंबन के बाद सांसद कीर्ति आजाद ने सीधे प्रधानमंत्री को घेरने की कोशिश की है। उन्होंने अपने निलंबन के ‘खास कारण’ पूछे हैं। उनका दावा है कि उनकी लड़ाई ‘किसी व्यक्ति’ से नहीं, बल्कि दिल्ली एवं जिला क्रिकेट संघ (डीडीसीए) में ‘भ्रष्टाचार’ के खिलाफ है। उन्होंने नरेंद्र मोदी में पूरा ‘विश्वास’ जताकर उनसे न्याय करने’ का आग्रह किया। लगे हाथ उन्होंने पार्टी के मार्गदर्शक मंडल से भी मामले पर गौर करने का अनुरोध कर डाला। मतलब साफ है। आजाद का दांव यह है कि उनके खिलाफ हुई अनुशासनात्मक कार्रवाई वापस नहीं होती है, तो संदेश यह जाए कि भाजपा का पूरा नेतृत्व भ्रष्टाचार को संरक्षण देने में शामिल हो गया है। यही इल्जाम विपक्षी दल- खासतौर पर कांग्रेस और आम आदमी पार्टी- भी लगा रहे हैं। उनकी कोशिशों को इससे बल मिला कि डीडीसीए मामले में वित्त मंत्री अरुण जेटली द्वारा दायर मानहानि मुकदमे में अरविंद केजरीवाल का बचाव करने के लिए भाजपा से निष्कासित वकील राम जेठमलानी सामने आ गए। अब भाजपा की एक और बहुचर्चित शख्सियत सुब्रह्मण्यम स्वामी ने कीर्ति आजाद को ईमानदार नेता बताते हुए पार्टी के नोटिस का जवाब देने में उनकी मदद करने का इरादा जताया है। उधर, मार्गदर्शक मंडल में शामिल भाजपा के वरिष्ठतम नेता भी इस मुद्दे को लेकर सक्रिय होते नज़र आए हैं। ये वे नेता हैं, जो पार्टी के मौजूदा आलाकमान पर पहले से सवाल उठाते रहे हैं। कुल-मिलाकर भाजपा नेतृत्व पर एक घेरा बनता दिखता है। पार्टी नेता इसे हल्के से लेने का जोखिम नहीं उठा सकते। खासकर यह देखते हुए कि इल्जाम कथित भ्रष्टाचार से संबंधित हैं। पूर्व यूपीए सरकार की मिसाल उन्हें याद रखनी चाहिए। 2009 में बड़ी जीत के महज पौने दो साल बाद भ्रष्टाचार के आरोपों के चक्रव्यूह में यूपीए इस तरह फंसा कि बाकी कार्यकाल में वह इससे उबर नहीं पाया। गत छह माह में व्यापमं, ललित मोदी-सुषमा स्वराज-वसुंधरा राजे, छत्तीसगढ़ के चावल खरीद कांड आदि जैसे मामलों से एनडीए पर सवाल उठने शुरू हुए। अब डीडीसीए प्रकरण ने चुनौतियां बढ़ा दी हैं। इनसे जुड़े आरोपों में दम है या नहीं, यह दीगर सवाल है। हाल के दिनों का तजुर्बा है कि राजनीति में जन-धारणाएं अति-महत्वपूर्ण होती हैं, इसीलिए भाजपा नेतृत्व के सामने चुनौती है कि वह धारणाओं की लड़ाई में न पिछड़े। क्या वह विश्वसनीय रणनीति तैयार कर पाएगा? मौजूदा सियासी जंग का अंजाम क्या होगा, यह संभवतः इस प्रश्न के उत्तर से ही तय होगा।
hin_Deva